《削平魏珰墓为张蘧若侍御赋》
清代·宫鸿历

龟鼎龙蛇岁，貂珰虺蜮俦。奸能迷鹿马，心肯混铃驺。

稂莠真非类，沟涔止下流。初为中谒者，旋典大长秋。

保母黄罗服，监奴绿臂鞲。高明侯览宅，臲卼李膺舟。

遂丧澄清志，谁怜草莽忧。艰危逢夏馥，仓卒问朱游。

北寺关三木，西园拜五侯。刊章收月旦，投匦犯星邮。

钩党秋茶似，爰书夏日侔。瞰人韩凤惯，阶乱竖刁优。

左仗无甘露，南牙有败莸。刀锤凭颊舌，搒楚代虔刘。

桎梏甘陵学，锒铛楚国囚。摧残登鬼录，殄瘁尽人谋。

笑看三台坼，心甘万姓仇。不知百年后，何意一抔留。

马鬣西山麓，龟趺大道周。胡为乱胜国，竟得首高丘。

白日张星耀，青春御史游。乃心存义愤，抗志见风猷。

伐恶追千劫，诛奸到九幽。丰碑立掊击，狐冢旋锄耰。

骨朽犹堪戮，魂飘不敢啾。当年六君子，一笑掷吴钩。

作者简介：清江苏泰州人，字友鹿，一字槱麓，别字恕堂。康熙四十五年进士。入翰林，纂《合璧连珠集》、《二十一史连珠集》。有《恕堂诗钞》。